Mooinooi-vroue: Nóg ŉ verdagte vasJoey en Anisha van Niekerk (Foto: Facebook) ’n 21-jarige vrou is Sondagmiddag in Rustenburg in hegtenis geneem in verband met die verdwyning en vermoedelike moord op Anisha (30) en Joey (32) van Niekerk. Ao. Mpeile Talane, woordvoerder van die polisie, het die inhegtenisneming aan Maroela Media bevestig. Maroela Media het vroeër berig die polisie het gesê die vrou kan hulle moontlik bystaan met inligting in verband met die saak. Talane het gesê die vrou sal vandag saam met die ander sewe verdagtes in die Brits-landdroshof in Noordwes verskyn op aanklagte van moord, ontvoering, roof, die onwettige besit van ŉ vuurwapen en dwarsboming van die gereg. Die sewe verdagtes, ses mans en ŉ 18-jarige vrou, se name is aanvanklik genoem, maar moet nou weerhou word, aangesien daar intussen ook ŉ klag van verkragting ondersoek word en hulle eers in die hof moet pleit. Dit het onlangs aan die lig gekom dat Joey en Anisha glo ure lank gemartel en ook verkrag is. Die motief vir die voorval hou moontlik verband met ŉ eiendomsgeskil. Een van die beweerde moordenaars wou die vroue glo dwing om dokumente te teken wat hul kleinhoewe aan hom oordra. Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op ŉ kleinhoewe woon. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Twee weke gelede is beendere gevind wat die polisie vermoed moontlik die oorskot van Anisha en Joey kan wees. Die beendere is vir DNS-toetse gestuur om die oorsprong daarvan te bevestig. Altesaam sewe verdagtes is op verskillende tye in Desember ná die vroue se verdwyning in hegtenis geneem. Persoonlike besittings, waaronder die vroue se bankkaarte, is in van die verdagtes se besit gevind toe hulle in hegtenis geneem is.